Diari Oficial de la Generalitat Valenciana


Sumari del DOGV 4564, del 12-08-2003 (2003/9013)

ORDE de 28 de juliol del 2003, de la Conselleria de Sanitat, per la qual es deleguen atribucions en matèria de contractació administrativa i de gestió econòmica en òrgans de la conselleria.
---------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4564

Data del DOGV
:   12-08-2003

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2003/9013


Data del document
:   28-07-2003

Organisme emissor
:   Conselleria de Sanitat

Tipus de document
:   Ordre

Anàlisi jurídica

 Descriptors 

:   * delegació de poders
    * contracte administratiu
    * competència administrativa
    * administració regional

ORDE de 28 de juliol del 2003, de la Conselleria de Sanitat, per la qual es deleguen atribucions en matèria de contractació administrativa i de gestió econòmica en òrgans de la conselleria. [2003/9013]
  
El Decret 116/2003, d'11 de juliol, del Consell de la Generalitat Valenciana, pel qual aprova el Reglament Orgànic i Funcional de la Conselleria de Sanitat, establix el nou àmbit organitzatiu i competencial de la conselleria, d'acord amb el Decret 7/2003, de 21 de juny, del president de la Generalitat Valenciana, pel qual assigna competències a les conselleries.
  
D'altra banda, amb caràcter general, l'article 13 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, establix que en cada administració pública es podrà acordar la delegació de l'exercici de competències atribuïdes als seus òrgans administratius en altres òrgans quan per raons d'índole tècnica, econòmica, social, jurídica o territorial siga convenient la delegació.
  
La nova situació competencial i organitzativa aconsella l'establiment d'una norma de delegació de les matèries de gestió econòmica i contractual en òrgans de la conselleria, tant pel que fa als servicis centrals com a les direccions territorials i a les institucions sanitàries que en depenen, la qual norma permeta una gestió més àgil i eficaç d'estes matèries.
  
Per tant,
  
ORDENE
  
Article 1
  
1. Per a les facultats referides a autorització de despeses del capítol I (despeses de personal), incloses les variacions que hagen de practicar-se en les nòmines, una vegada autoritzades pels actes o les resolucions administratives oportuns dictats pels òrgans competents, es deleguen els òrgans següents:
  
1.1 El director general de Recursos Econòmics, per a les corresponents al personal dels servicis centrals de la conselleria i, en general, les que es tramiten des dels servicis centrals siga quin siga el seu origen.
  
Igualment, es delega el director general de Recursos Econòmics per a les facultats per a l'autorització de despeses relatives a les nòmines i càrregues socials del personal d'institucions sanitàries, quan per necessitats de gestió ho estime convenient.
  
1.2 Els directors d'hospital, directors d'Atenció Primària, directors o coordinadors de Salut Pública, directors de Servici Especial d'Urgències, el director mèdic del Centre d'Especialitats Joan Llorens, el director del Centre de Transfusió de la Comunitat Valenciana o els comissionats de la conselleria, segons el cas, per a les atribucions corresponents al personal adscrit als seus centres respectius.
  
1.3 Els directors territorials de la conselleria i, si és procedent, els gerents d'àrees de salut, per a les relatives al personal de les seues direccions territorials o servicis propis de les àrees, així com del personal de quota i dels funcionaris tècnics de l'Estat al servici de la sanitat local, metges, practicants, comares, fins que no s'integren en equips d'Atenció Primària, sempre que pertanguen als seus àmbits territorials respectius.
  
2. Es delega, a més dels òrgans descrits en l'apartat 1 anterior, el secretari autonòmic per a l'Agència Valenciana de la Salut, el subsecretari, directors generals i el director de l'Escola Valenciana d'Estudis de la Salut, per a les facultats referides a despeses que siguen imputables a l'article 16, subconcepte 162.01 (formació i perfeccionament del personal), respecte al personal adscrit als seus centres directius respectius.
  
3. En les delegacions es troben implícites les funcions que són necessàries per a l'autorització, disposició, obligació i proposta de pagament, relatives a les despeses a què es referisquen.
  
Article 2
  
1. En matèria de contractació administrativa i gestió econòmica, per a les facultats referides a les despeses dels capítols II (despeses de funcionament) i VI (inversions reals) es deleguen els òrgans següents:
  
1.1 El secretari autonòmic per a l'Agència Valenciana de la Salut, subsecretari, directors generals i director de l'Escola Valenciana d'Estudis de la Salut, les corresponents a expedients de despeses de les seues unitats directives, sempre que s'imputen als programes pressupostaris i centres de gestió que els corresponguen. Per als directors generals i el director de l'Escola Valenciana d'Estudis de la Salut la delegació esmentada queda limitada a la quantia de 185.000,00 €, llevat del director general de Recursos Econòmics, al qual no s'aplica el límit esmentat.
  
1.2 El director general de Recursos Econòmics, per a les corresponents a despeses dels servicis centrals per imports superiors als expressats en l'apartat 1.1, així com els compresos en l'apartat esmentat si decidira exercir esta facultat.
  
1.3 Els directors d'hospital, directors d'àrea d'Atenció Primària, directors de Servici Especial d'Urgència, director mèdic del Centre d'Especialitats Joan Llorens, director o coordinador de Salut Pública, director del Centre de Transfusió de la Comunitat Valenciana o comissionats de la Conselleria, de forma mancomunada amb els directors econòmics o de gestió administrativa respectius, segons el cas, llevat dels comissionats, per als quals la delegació és amb caràcter solidari, per a les facultats corresponents a expedients i contractes que s'originen en els centres de gestió que en depenen directament, sempre que es referisquen a despeses dels programes i subprogrames pressupostaris següents i que no excedisquen les quantitats màximes que s'expressen a continuació:
  
- Subprograma 412.21, Atenció Primària: fins a 190.164.00 euros.
  
- Subprograma 412.28, Atenció sociosanitària i salut mental: fins a 150.000,00 euros.
  
- Programa 412.10, Centres integrats de Salut Pública: fins a 150.000,00 euros.
  
- Subprograma 412.22, Assistència Especialitzada: fins a 500.000,00 euros.
  
1.4 Els directors territorials de la Conselleria i gerents d'àrees de salut, respecte als seus centres de gestió, independentment del programa o subprograma pressupostari, per a despeses que no excedisquen 305.000,00 euros.
  
1.5 Respecte al que preveu el punt 1.3 d'este article, s'entendrà la delegació per a l'Hospital la Magdalena a favor de l'òrgan de contractació de l'Hospital General de Castelló.
  
2. Per a les facultats referides a despeses de funcionament i inversions reals de gestió centralitzada, es delega el director general de Recursos Econòmics, independentment de la quantia i el programa pressupostari.
  
3. Per a les facultats referides a despeses de funcionament i inversions reals de les institucions sanitàries dependents de la Conselleria de Sanitat, així com de les direccions territorials i, si és procedent, gerències d'àrea de salut, per a les quals, per la quantia, no s'haja delegat els òrgans directius dels centres de gestió propis, es delega el director general de Recursos Econòmics, independentment de la quantia i el programa pressupostari.
  
4. Es delega el director general de Recursos Econòmics per a les facultats referides a despeses de funcionament corresponents a expedients de contractació tramitats a través de la Central de Compres de Béns i Servicis.
  
5. Respecte al que preveu este article, s'entendrà com a despeses dels servicis centrals, les pròpies dels centres directius de la conselleria, tant les imputables a programes pressupostaris sense estructura territorial descentralitzada com les relatives als centres de gestió denominats Servicis Centrals, i s'entendrà com a despeses de gestió centralitzada les relatives al centre de gestió denominat Gestió Delegada o les que tramiten els servicis centrals a càrrec dels centres de gestió propis.
  
6. En el cas d'expedients i contractes de gestió centralitzada tramitats a càrrec de crèdits dels centres de gestió o a través de la Central de Compres de Béns i Servicis, quan l'òrgan competent per a contractar haja exercit les seues atribucions d'autorització i formalització del contracte, per a les facultats d'execució de la despesa i del contracte es deleguen els òrgans que corresponguen dels apartats 1.3, 1.4 i 1.5 d'este article.
  
7. Per als contractes de gestió de servicis públics que impliquen despeses per a l'administració, així com els que tenen un cànon d'explotació a càrrec de l'adjudicatari, es deleguen els mateixos òrgans i amb les mateixes limitacions previstes en l'apartat 1 d'este article.
  
8. En la delegació de facultats es troben implícites totes les que siguen necessàries per a l'autorització, disposició, obligació i proposta de pagament relatives a les despeses a què es referisquen, així com expressament totes les atribucions que la legislació vigent sobre contractació administrativa d'obres, servicis, subministraments i gestió de servicis públics assigna a l'òrgan de contractació.
  
Article 3
  
Per a les facultats referides a despeses del capítol III (despeses financeres) es delega el director general de Recursos Econòmics de la Conselleria de Sanitat.
  
Per a la resolució d'expedients de reclamació d'interessos de demora, en els casos en què resulte denegatòria, es deleguen els mateixos òrgans que tenen atribucions delegades per a l'autorització del tipus de despeses que donen origen a la reclamació, segons que disposa esta orde.
  
Article 4
  
1. Per a les facultats referides a despeses dels capítols IV (transferències corrents) i VII (transferències de capital), una vegada autoritzats els seus actes administratius o negocis jurídics respectius pels òrgans competents, es delega el director general de Recursos Econòmics, amb les excepcions següents:
  
1.1 Es delega el director general de Farmàcia i Productes Sanitaris per a les despeses corresponents a reintegrament de despeses per assistència sanitària i ajudes de pròtesis i vehicles d'invàlids de quanties superiors a 6.000,00 euros, així com els de quanties inferiors si decidira exercir esta facultat.
  
Es delega les direccions territorials de la Conselleria de Sanitat per a les despeses relatives a la línia de reintegrament de despeses per assistència sanitària i d'ajudes de pròtesis i vehicles d'invàlids fins a una quantia màxima de 6.000,00 euros.
  
En el supòsit de reintegraments de despeses autoritzats pel director general de Farmàcia i Productes Sanitaris a càrrec dels centres de despesa de les direccions territorials i gerències, es faculta les seues direccions respectives perquè autoritzen les propostes comptables corresponents per a l'execució de l'expedient de despeses.
  
1.2 Es deleguen els directors territorials per a la gestió de les despeses de transferències corrents del programa 412.23 (Prestacions farmacèutiques) relatius a les línies de prestacions farmacèutiques i programa TOD.
  
1.3 En matèria de transferències corrents del subprograma 412.24 (Prestacions externes) es deleguen els directors territorials de la conselleria i, si és procedent, els gerents de les àrees de salut, en el seu àmbit territorial respectiu, per a la gestió de les despeses relatives a reintegraments de despeses per assistència quirúrgica i ajudes per desplaçaments de malalts i familiars.
  
1.4 En matèria de transferències corrents del subprograma 412.21 (Atenció Primària), es deleguen els directors d'àrea d'Atenció Primària, de forma mancomunada amb els directors de gestió administrativa respectius, per a la gestió de les fases d'execució de despeses dels convenis de manteniment de consultoris, després que els hauran subscrits la Conselleria de Sanitat i els ajuntaments de la Comunitat Valenciana.
  
2. En la delegació de facultats regulades en este article es troben incloses totes les atribucions necessàries per a l'autorització, disposició, obligació i proposta de pagament dels despeses a què es referixen.
  
Article 5
  
Per a la formalització dels documents relatius a ingressos pressupostaris i de fons extrapressupostaris es delega el director general de Recursos Econòmics.
  
Així mateix, es deleguen els òrgans descrits en els apartats 1.3 i 1.4 de l'article 2 per a la formalització dels documents relatius a ingressos pressupostaris i extrapressupostaris que siguen conseqüència d'expedients sancionadors en matèria sanitària, i de reintegrament d'havers del personal adscrit als seus centres respectius.
  
Per a la formalització de propostes de pagaments extrapressupostaris, es deleguen els mateixos òrgans i amb les limitacions previstes en l'apartat 1 de l'article 2 d'esta orde.
  
Article 6
  
Respecte a allò que preveuen el Decret 24/1998, de 10 de març, del Govern Valencià, que regula els fons de caixa fixa, i les disposicions que el despleguen, les competències encomanades als secretaris generals o unitats equivalents, s'entendrà, en el cas de la Conselleria de Sanitat, que corresponen als òrgans següents:
  
1. Al director general de Recursos Econòmics, respecte a les caixes fixes adscrites als òrgans descrits en els apartats 1.1 i 1.2 de l'article 2 d'esta orde.
  
2. Als òrgans descrits en els apartats 1.3, 1.4 i 1.5 de l'article 2 d'esta orde, respecte a les caixes fixes adscrites als seus centres de gestió respectius.
  
Article 7
  
Respecte a allò que preveuen l'article 11 del Decret 24/1997, d'11 de febrer, del Govern Valencià, sobre indemnitzacions per raó del servici, i les disposicions que el despleguen, les atribucions encomanades als subsecretaris, secretaris generals i directors generals, s'entendran referides, pel que fa a les institucions sanitàries i direccions territorials dependents de la Conselleria de Sanitat, als òrgans descrits en els apartats 1.3, 1.4 i 1.5 de l'article 2 d'esta orde, respecte al personal adscrit als seus centres respectius.
  
Article 8
  
En les resolucions i actes que s'adopten fent ús del que preveu esta orde es farà constar expressament que es dicten fent ús de facultats delegades i es consideraran a tots els efectes dictats per l'òrgan que fa la delegació.
  
Article 9
  
Les delegacions d'atribucions i funcions aprovades mitjançant esta orde s'entenen sense perjuí de les facultats de l'òrgan que fa la delegació per a avocar el coneixement i la resolució de tots els assumptes que estime oportuns, i també per a revocar la delegació en qualsevol moment, d'acord amb el que establix l'article 68.5 de la Llei de Govern Valencià.
  
Article 10
  
En cas de vacant, absència o malaltia dels òrgans als quals es fan les delegacions, la suplència s'exercida de la manera següent:
  
1. Pel secretari autonòmic per a l'Agència Valenciana de la Salut respecte al director general de Recursos Econòmics i viceversa, i pel director general de Recursos Econòmics respecte a la resta d'òrgans delegats descrits en l'apartat 1.1 de l'article 2 d'esta orde.
  
2. En les direccions territorials i gerències d'àrea exerciran la suplència els secretaris territorials respecte a les direccions territorials, i les secretaries d'àrea respecte als gerents d'àrea.
  
3.1.1 En Assistència Especialitzada, exerciran la suplència els directors mèdics, subdirectors o directors d'infermeria, en orde jeràrquic, indistintament, respecte als directors d'hospital o directors econòmics.
  
1.2 En Atenció Primària i els centres de Salut Pública, substituirà indistintament el director d'àrea i el director de gestió administrativa l'altre director d'àrea que compartisca amb el primer la unitat de gestió administrativa.
  
1.3 En el Centre d'Especialitats Joan Llorens i en el Centre de Transfusió de la Comunitat Valenciana, la suplència serà exercida pels directors econòmics respecte a les direccions respectives d'estes institucions sanitàries de la Conselleria de Sanitat. En els comissionats de la conselleria, la suplència serà exercida pel director d'infermeria respecte al comissionat.
  
DISPOSICIONS ADDICIONALS
  
Primera
  
Les referències efectuades a programes i subprogrames pressupostaris concrets en esta orde s'entendran adaptades a l'estructura funcional del pressupost de la Conselleria de Sanitat que s'aprove en la Llei de Pressuposts de la Generalitat Valenciana per a cada exercici.
  
Segona
  
Es faculta el director general de Recursos Econòmics perquè dicte les instruccions necessàries per a l'aplicació d'esta orde.
  
DISPOSICIÓ DEROGATÒRIA
  
Queden derogades totes les normes d'igual o inferior rang que s'oposen a esta orde.
  
DISPOSICIÓ FINAL
  
Esta orde vigirà des de l'endemà de la publicació en el Diari Oficial de la Generalitat Valenciana.
  
València, 28 de juliol de 200
  
El conseller de Sanitat,